Ολική ποιότητα - τυποποίηση
Authors: Ζαντανίδης Στυλιανός 
Published: August 2021

Το αντικείμενο της ερευνητικής εργασίας της παρούσας διδακτορικής διατριβής σχετίζεται με την ανάπτυξη ενός πρότυπου μεθοδολογικού πλαισίου ενσωμάτωσης των επιθυμητών χαρακτηριστικών ποιότητας στα τελικά προϊόντα και εφαρμογής σύγχρονων συστημάτων διασφάλισης ποιότητας στις επιχειρήσεις των κλάδων ξύλου και επίπλου στην Ελλάδα. Στο πρώτο τμήμα της διατριβής γίνεται ανασκόπηση της υπάρχουσας ελληνικής και διεθνούς βιβλιογραφίας στα θέματα της ποιότητας, του ελέγχου ποιότητας, των συστημάτων ποιότητας, του κόστους ποιότητας, του στατιστικού ελέγχου ποιότητας, των συστημάτων διασφάλισης ποιότητας και της μεθόδου ανάπτυξης της λειτουργίας της ποιότητας (μέθοδος QFD). Επίσης, στο τμήμα αυτό γίνεται πλήρης και αναλυτική παρουσίαση της δομής και των βασικών χαρακτηριστικών των κλάδων ξύλου και επίπλου στην Ελλάδα. Στο δεύτερο τμήμα της διατριβής παρουσιάζεται το μεθοδολογικό υπόβαθρο πάνω στο οποίο στηρίχθηκε η υλοποίηση της ερευνητικής εργασίας. Συγκεκριμένα παρουσιάζονται και αναλύονται τα παρακάτω: α) η μεθοδολογία υλοποίησης της ειδικής μελέτης - έρευνας για τον προσδιορισμό του επιπέδου οργανωτικής και λειτουργικής ωριμότητας των ελληνικών επιχειρήσεων των κλάδων ξύλου και επίπλου για την υιοθέτηση και εφαρμογή σύγχρονων συστημάτων διαχείρισης και διασφάλισης της ποιότητας, β) η μεθοδολογία ανάπτυξης και πιλοτικής εφαρμογής ενός πρότυπου πλαισίου για την ανίχνευση των κρίσιμων χαρακτηριστικών ποιότητας και των σχετικών τεχνολογικών παραμέτρων των τελικών προϊόντων των επιχειρήσεων των κλάδων ξύλου και επίπλου στην Ελλάδα και γ) η μεθοδολογία ανάπτυξης και πιλοτικής εφαρμογής ενός πρότυπου πλαισίου για την υιοθέτηση και εφαρμογή σύγχρονων συστημάτων διασφάλισης ποιότητας στις επιχειρήσεις των κλάδων ξύλου και επίπλου στην Ελλάδα. Στο τρίτο τμήμα της διατριβής παρουσιάζονται και αναλύονται τα αποτελέσματα της ερευνητικής εργασίας. Συγκεκριμένα αρχικά γίνεται παρουσίαση και ανάλυση των αποτελεσμάτων της ειδικής μελέτης - έρευνας για τον προσδιορισμό του επιπέδου οργανωτικής και λειτουργικής ωριμότητας των ελληνικών επιχειρήσεων των κλάδων ξύλου και επίπλου για την υιοθέτηση και εφαρμογή σύγχρονων συστημάτων διαχείρισης και τη διασφάλισης της ποιότητας. Στη συνέχεια, παρουσιάζονται τα αποτελέσματα από την ανάπτυξη και πιλοτική εφαρμογή ενός πρότυπου μεθοδολογικού πλαισίου για την ανίχνευση των κρίσιμων χαρακτηριστικών ποιότητας και των σχετικών τεχνολογικών παραμέτρων στα τελικά προϊόντα των επιχειρήσεων των κλάδων ξύλου και επίπλου στην Ελλάδα. Κλείνοντας το παρόν τμήμα γίνεται παρουσίαση της ανάπτυξης και πιλοτικής εφαρμογής ενός πρότυπου μεθοδολογικού πλαισίου για την υιοθέτηση και εφαρμογή σύγχρονων συστημάτων διασφάλισης ποιότητας στις επιχειρήσεις των κλάδων ξύλου και επίπλου στην Ελλάδα. Στο τέταρτο τμήμα της διατριβής γίνεται ανακεφαλαίωση, συζήτηση και παρουσίαση των κύριων στοιχείων που προέκυψαν από την έρευνα και αναλυτική παρουσίαση όλων των σχετικών συμπερασμάτων. Η παρουσίαση όλων των τμημάτων της ερευνητικής εργασίας υποστηρίζεται από συμπληρωματικό υλικό που επισυνάπτεται σε αντίστοιχα παραρτήματα τα οποία και αποτελούν αναπόσπαστο τμήμα της διατριβής.